हर साल गर्मी का पारा बढ़ने के साथ ही देश के सभी हिस्सों में जलसंकट गहराने लगता है। शहरी क्षेत्र हो या ग्रामीण क्षेत्र, पानी की समस्या दोनों जगह समान रूप से गंभीर होती जा रही है। भारत जैसे विशाल देश में सभी को साफ और शुद्ध पेयजल मुहैया कराना एक बड़ी चुनौती जैसा ही है। भारत दुनिया की लगभग 17 फीसदी आबादी को समेटे हुए है जबकि देश में पानी की उपलब्धता मात्र 4 फीसदी है। यदि हम पूरे विश्व की बात करें तो धरती का 70 प्रतिशत भाग जलमग्न है लेकिन इनमें से पीने लायक पानी की मात्रा महज 3 प्रतिशत है इसमें से भी 2 प्रतिशत पानी महासागरों में ग्लेशियर के रूप में है जिससे मानव जाति के हिस्से में मात्र 1 प्रतिशत पानी ही उपयोग के लिए उपलब्ध है।